**OTVOREN NATJEČAJ ZA DODJELU STIPENDIJA STUDENTIMA NIŽEG SOCIO-EKONOMSKOG STATUSA**

Ministarstvo znanosti i obrazovanja objavilo je 12. listopada 2017. godine Natječaj za dodjelu 10.000 državnih stipendija za akademsku 2017./2018. godinu redovitim studentima nižeg socio-ekonomskog statusa.

Sredstva za ovaj natječaj osigurana u Državnom proračunu i Europskom socijalnom fondu (ESF) - Učinkoviti ljudski potencijali 2014.- 2020 u okviru projekta „Dodjela stipendija studentima nižeg socio-ekonomskog statusa“, a broj državnih stipendija povećan je s 5.400 na 10.000 godišnje.

Cilj projekta je doprinijeti povećanju dostupnosti visokog obrazovanja i unaprjeđenju socijalne dimenzije visokog obrazovanja te povećanju završnosti u visokom obrazovanju za redovne studente preddiplomskih sveučilišnih studija, diplomskih sveučilišnih studija, integriranih preddiplomskih i diplomskih sveučilišnih studija te kratkih stručnih studija, preddiplomskih stručnih studija i specijalističkih diplomskih stručnih studija na visokim učilištima u Republici Hrvatskoj.

Socijalna dimenzija visokog obrazovanja područje je javnih politika u kojem zemlje Europskog prostora visokog obrazovanja pa tako i zemlje članice EU dijele predanost prema ostvarenju zajedničkih strateških ciljeva. Jedan od ciljeva je i olakšavanje pristupa visokom obrazovanju te povećanje završnosti i stjecanja kvalifikacije na razini visokog obrazovanja za sve skupine studenata, posebice one koje se nalaze u nepovoljnom ekonomskom i socijalnom položaju.

**BROJ STIPENDIJA**: 10.000 godišnje (50.000 kroz 5 godina)

**IZNOS MJESEČNE STIPENDIJE**: 1.200 HRK (isplaćuje se mjesečno kroz 9 mjeseci)

**UKUPNA VRIJEDNOST PROJEKTA**: 543.371.250,00 HRK (EU sredstva + nacionalno sufinanciranje)

**RAZDOBLJE PROVEDBE PROJEKTA**: kolovoz 2017. – lipanj 2022.

Natječaj je otvoren do 6. studenog 2017. godine, a sve detaljne informacije nalaze se u tekstu [Natječaja](https://mzo.hr/hr/natjecaj-za-dodjelu-10000-drzavnih-stipendija-za-akademsku-godinu-20172018?cat=145) te [Pravilnika o uvjetima i načinu ostvarivanja prava na državnu stipendiju na temelju socio-ekonomskoga statusa](http://narodne-novine.nn.hr/clanci/sluzbeni/2017_05_43_985.html)  (Narodne novine br. 43/17), kao i na službenoj FB stranici projekta: <https://www.facebook.com/ministarstvoznanostiiobrazovanja/>.

 